टिब्बी| अखिल भारतीय खेत मजदूर यूनियन तहसील टिब्बी इकाई के आह्वान पर गुरुवार को माकपा व डीवाईएफआई कार्यकर्ताओं ने ब्लॉक के अंतर्गत समस्त पंचायतों में बंद पड़े मनरेगा कार्य को शुरू करवाने सहित विभिन्न मांगों के समाधान की मांग को लेकर पंचायत समिति का घेराव कर विरोध प्रदर्शन किया। जानकारी के अनुसार ब्लॉक की समस्त पंचायतों में बंद पड़े मनरेगा कार्य को शीघ्र शुरू करवाने, जॉब कार्ड बनाने, कार्य करते ही श्रमिकों को छुट्टी देने, मनरेगा मजदूरी 350 रुपए करने सहित विभिन्न मांगों के समाधान के लिए मनरेगाकर्मी, माकपा कार्यकर्ता, डीवाईएफआई के सदस्यों ने पंचायत समिति का घेराव किया। डीवाईएफआई प्रदेशाध्यक्ष जगजीत सिंह जग्गी ने बताया कि पंचायतों में मनरेगा के तहत कार्य नहीं मिलने से हो रही परेशानियों के चलते लोगों में रोष व्याप्त है। इस अवसर पर जग्गी के नेतृत्व में कार्यकर्ताओं ने कार्यवाहक बीडीओ करणी सिंह को ज्ञापन सौंपकर शीघ्र समाधान नहीं होने पर उग्र आंदोलन की चेतावनी दी। इस अवसर पर प्रदर्शनकारियों ने पंचायत समिति के समक्ष जमकर नारेबाजी की। वहीं सीआई सुभाष कच्छावा के नेतृत्व में पुलिस जाब्ता मौजूद था। इस अवसर पर माकपा कार्यकर्ता, सुरेंद्र सोनी, मनीष अरोड़ा, हाकम खा मसानी, जसविंद्र सिंह सोहता, राजाराम, दुलीचंद, मलूराम, विजयपाल सुथार, संदीप बाजीगर आदि सहित बड़ी संख्या में कार्यकर्ता मौजूद थे।